Khabar Agency

Byrået Khabar (kasakhisk: «Хабар» Агенттігі; russisk: Агентство «Хабар»; engelsk: Khabar Agency) er et av Kasakhstans største medieselskaper. Selskapet springer ut fra tv-kanalen Khabar TV, som startet sendinger i 1994. Selskapet ble etablert i 1995 og driver i dag flere tv-kanaler. Blant disse er satellittkanalen Kazakh TV som også kan tas inn via satellitt i Europa og Asia. Siden 1. januar 2016 har Khabar vært partnermedlem av Den europeiske kringkastingsunion (EBU).

Eierskap 
Khabar Agency ble omgjort til et åpent aksjeselskap i 1997, men selskapets nøyaktige eierstruktur er ikke helt klar. Darïğa Nazarbajeva, datteren til Kasakhstans president Nursultan Nazarbajev, grunnla og kontrollerte selskapet, men gikk offisielt av som direktør i 2004. Tross dette har hun likevel tette bånd til Khabar, og mannen hennes, Rakhat Alijev, bekreftet senere at ekteparet fremdeles har en større aksjepost i Khabar og flere andre medieselskaper. Han avviste likevel at de kontrollerte selskapet.

I 2006 kunngjorde landets kulturminister at regjeringen ønsket å få full kontroll over aksjeselskapet Khabar, som et ledd i større statlig kontroll over landets presse. Samme år fikk staten aksjemajoritet i Khabar Agency. I 2008 skal Darïğa Nazarbajeva ha solgt sin aksjeandel i Khabar, men politiske eksperter i landet tror likevel at hun fremdeles har full kontroll over selskapet.

Kanaltilbud 
 Khabar TV – startet prøvesendinger i 1994, og faste sendinger fra 1995. Riksdekkende allmennkanal som sender nyheter, underholdning og sport.
 Khabar 24 – nyhetskanal som tidligere het KZ24. Startet i 2014 og overtok frekvensene til kanalen El Arna som la ned samtidig.  
 El Arna – opprinnelig etablert i 2000 som Khabar 2. Relansert flere ganger, og skiftet navn til El Arna i 2002. På grunn av svak økonomi ble kanalen lagt ned i 2014, men gjenoppsto i mars 2017 som filmkanal på kabel og satellitt. Kanalen sender hovedsakelig lokale filmer, men også tv-serier, dokumentarer og kortfilmer.
 Kazakh TV – satellittkanal startet 25. oktober 2002. Het opprinnelig Caspionet, men skiftet navn 1. september 2012. Kanalen finnes i to versjoner, en nasjonal versjon og en satellittversjon. Den nasjonale kanalen sender på russisk og kasakhstansk 18 timer daglig, mens den internasjonale varianten sender 24 timer i døgnet på kasakhstansk og engelsk. Kanalene sender kun egenproduserte programmer om Kasakhstan og livet i landet.

Referanser

Eksterne lenker 
 

Den europeiske kringkastingsunion
Selskaper etablert i 1995
Kringkastingsselskaper
Kasakhstanske TV-kanaler
1990-årene i Kasakhstan